b'\n_START_ARTICLE_\nIvana Djilas\n_START_SECTION_\n\xc5\xbdivljenje\n_START_PARAGRAPH_\nObiskovala je Fakulteto dramskih umetnosti v Beogradu in diplomirala kot gledali\xc5\xa1ka in radijska re\xc5\xbeiserka. V Srbiji je re\xc5\xbeirala samo eno predstavo, in sicer Zakonsko igro Edwarda Albeeja. Podiplomski \xc5\xa1tudij je vpisala na AGRFT v Ljubljani in opravila magisterij pod mentorskim vodstvom Du\xc5\xa1ana Jovanovi\xc4\x87a leta 2007 na temo Vizualizacija romana \xe2\x80\x93 alternativni pristop k uprizarjanju romana v gledali\xc5\xa1\xc4\x8du. Je mati dveh otrok: biolo\xc5\xa1kega in posvojenega.\n_START_SECTION_\nDelo\n_START_PARAGRAPH_\nPosvetila se je ve\xc4\x8dinoma delu v slovenskem gledali\xc5\xa1\xc4\x8du. Re\xc5\xbeirala je v mnogih profesionalnih gledali\xc5\xa1\xc4\x8dih in gledali\xc5\xa1kih skupinah, od leta 2004 je tudi vodja in producentka gledali\xc5\xa1ke skupine Familija. Zre\xc5\xbeirala je pribli\xc5\xbeno \xc5\xa1tirideset predstav, ki so nastajale v veliki ve\xc4\x8dini ob sodelovanju dramaturginje Tatjane Doma. \xc5\xbdanrsko razli\xc4\x8dne predstave so polne prepletanj z lutkovnimi tehnikami, videom in \xc5\xbeivo glasbo. Njen ustvarjalni repertoar obsega dramska besedila: Skrivni strahovi na javnih krajih Alana Ayckbourna (SNG Nova Gorica, 2008), Ahasver Vasilija Sigareva (SNG Drama Ljubljana, 2007), Ta postelja je prekratka Nine Mitrovi\xc4\x87 (SNG Nova Gorica, 2007), Tukaj Michaela Frayna (Mestno gledali\xc5\xa1\xc4\x8de Ptuj, 2006), Delirij v dvoje Eug\xc3\xa8na Ionesca (Gledali\xc5\xa1\xc4\x8de Glej, 2004), Anywhere Out of This World Bo\xc5\xa1tjana Tadla (SNG Drama Ljubljana, 2004), Disco pigs Ende Walsh (Gledali\xc5\xa1\xc4\x8de Glej, 2002). Ena izmed njenih ljubezni so predstave za otroke \xe2\x80\x93 dramske, ki jih je delala tudi na osnovi priredb \xe2\x80\x93 in lutkovne, kjer odkriva \xc4\x8darobni svet in tehniko izvedbe v lutkovnem gledali\xc5\xa1\xc4\x8du. Druga ljubezen so ji glasbenogledali\xc5\xa1ki projekti, ki jih ustvarja skupaj z mo\xc5\xbeem Bo\xc5\xa1tjanom Gomba\xc4\x8dem: kabaretna predstava Patty Diphusa, izpovedi pornodive , O \xc4\x8dem govorimo, kadar govorimo o ljubezni \xe2\x80\xa6 Pi\xc5\xa1e tudi \xc4\x8dlanke in sodeluje na znanstvenih konferencah. Uredila je tudi zbirko esejev Odra\xc5\xa1\xc4\x8dajo\xc4\x8da publika - osem esejev o vlogi gledali\xc5\xa1\xc4\x8da za otroke in mladino v sodobni dru\xc5\xbebi. Deluje tudi kot producentka koncertov, zgo\xc5\xa1\xc4\x8denk, kratkih animiranih filmov (Patty, kratki film v perverzih \xe2\x80\x93 nagrada za najbolj\xc5\xa1i film na festivalu kratkega filma v Milanu, 2007) in predstav v okviru dru\xc5\xa1tva Familija. Sanja o odprtju varieteja.\n_START_SECTION_\nMonografske publikacije\n_START_PARAGRAPH_\nIvana Djilas: Hi\xc5\xa1a. Cankarjeva Zalo\xc5\xbeba, Ljubljana 2017._NEWLINE_"Mislim, da to\xc4\x8dno vem, kdaj sem hi\xc5\xa1o zasovra\xc5\xbeila. V nekem trenutku sem jo imela \xc5\xa1e rada, v naslednjem pa sem jo \xc5\xbee sovra\xc5\xbeila. Podobno kot biv\xc5\xa1ega partnerja po lo\xc4\x8ditvi, ko naenkrat vse vidi\xc5\xa1 z drugimi o\xc4\x8dmi. V trenutku ti oseba, ki si jo imel rad in si dal z njo vse \xc5\xbeivo skozi, ni samo tujec, ampak tudi sovra\xc5\xbenik. Srce se ti skr\xc4\x8di in v njem ni ve\xc4\x8d prostora za to osebo ali stvar. A sli\xc5\xa1i\xc5\xa1, hi\xc5\xa1ka: sovra\xc5\xbeim te." (str. 211).\n_START_SECTION_\nRecenzija knjige Hi\xc5\xa1a\n_START_PARAGRAPH_\nV Knjigi Ivane Djilas \xe2\x80\x93 Hi\xc5\xa1a \xe2\x80\x93avtorica ri\xc5\xa1e portret prekarnega delavca oziroma delavke, katere um je izrazito spektakelsko naravnan (s spektakelskim je mi\xc5\xa1ljeno sodobno oblikovano ohi\xc5\xa1je in votla notranjost). Par pri \xc5\xa1tiridesetih si \xc5\xbeeli hi\xc5\xa1o, dru\xc5\xbeino in dva avtomobila, vendar si tak\xc5\xa1nega \xc5\xbeivljenja ne more privo\xc5\xa1\xc4\x8diti. Konflikt je torej zagotovljen. Notranja tekstura knjige je pisana v specifi\xc4\x8dnem \xc5\xbeanru. V knjigi ne bomo na\xc5\xa1li literarnih, liri\xc4\x8dnih pasa\xc5\xbe, pa\xc4\x8d pa izrazito povnanjeno govorico, katere namen je zabavati, pritegniti bralca._NEWLINE_Glavna junakinja je \xc5\xa1tiridesetletna mama, \xc5\xbeena, samozaposlena. Avtorica pojasni, da junakinja samo s pomo\xc4\x8djo vsakodnevnih seznamov zmore ohranjati nadzor nad svojim \xc5\xbeivljenjem, ve\xc4\x8dinoma pa sledimo padajo\xc4\x8di krivulji njenih emocionalnih izbruhov seveda zaradi nepredvidljive situacije, v kateri se je zna\xc5\xa1la skupaj z dru\xc5\xbeino. _NEWLINE_Nekje avtorica zapi\xc5\xa1e, da je treba hi\xc5\xa1o \xc2\xbbizprazniti in depersonalizirati\xc2\xab, da bi se jo la\xc5\xbeje prodalo._NEWLINE_Hi\xc5\xa1a je trivialna, saj obstaja varno podro\xc4\x8dje, kamor se zateka. In to varno podro\xc4\x8dje je avtori\xc4\x8din glas. To pomeni, da so junaki samo navidezno v krizi. V knjigi bomo komajda na\xc5\xa1li stranske like. Mo\xc5\xbe junakinje, ki koncertira po raznih koncih sveta, je resda nekak\xc5\xa1en glas razuma, vendar ga avtorici ne uspe videti kot celostne osebnosti, pa\xc4\x8d pa je ves fragmentiran._NEWLINE_Hi\xc5\xa1a se torej bere kot enoglasni monolog, ki se kon\xc4\x8da precej omledno.\n_START_SECTION_\nIntervju\n_START_PARAGRAPH_\nSkozi napake grem, da se bolje pripravim na naslednje.'